
Patērētāju strīdu risināšanas komisija (turpmāk – Komisija) šādā sastāvā: 
Komisijas priekšsēdētāja Sandra Vētra, 
Komisijas locekļi Ilga Ozoliņa kā patērētāju interešu pārstāve un Oksana Ļebedeva kā komersantu interešu pārstāve, izskatīja rakstveida procesā strīdu starp patērētāju un  sabiedrību par iegādātu somu.
No lietas materiāliem izriet, ka patērētāja 2025. gada 10. martā sabiedrības veikalā iegādājās ādas somu par 39,00 EUR, kuras sākotnējā cena bija 130,00 EUR. Neilgas lietošanas laikā patērētāja konstatēja somas oderes šuvju plīšanu vairākās vietās, uzskatot, ka preces kvalitāte neatbilst līguma noteikumiem. 2025. gada 16. oktobrī patērētāja vērsās pie sabiedrības ar prasību apmainīt somu pret līguma noteikumiem atbilstošu preci. Sabiedrība 2025. gada 29. oktobrī atteicās izpildīt patērētājas prasību, norādot, ka prece bijusi nocenota, patērētāja esot mutiski brīdināts par iespējamiem trūkumiem un uz čeka uzlikta atzīme par nepienācīgas kvalitātes preci.
Sabiedrība ir sniegusi skaidrojumu, norādot, ka somai tika piemērota 70 % atlaide iespējamu trūkumu dēļ, patērētāja par to tika informēts pirms preces iegādes un piekrita iegādāties preci ar zināmiem trūkumiem, līdz ar to sabiedrība patērētājas prasību neatzīst.
Komisija, izvērtējot lietā esošos materiālus, iesniegtās fotogrāfijas, secina, ka lietā nav pierādījumu, ka patērētāja pirms pirkuma veikšanas būtu informēta par konkrētiem somas defektiem, tikai ir vispārīgi apgalvojumu. Sabiedrība ir tiesīga neatbildēt par defektiem, par kuriem patērētāja brīdināta. Komisijas rīcībā nav pierādījumu, ka sabiedrība informēja patērētāju par somas oderes defektiem, līdz ar ir jāvērtē vai patērētājas pieteiktās neatbilstības ir uzskatāmas par somas neatbilstību līguma noteikumiem. 
Komisijas konstatēt, ka soma lietota septiņus mēnešus. Soma ir deformēta, nekopta, nolietota, redzami oderes plīsumi, kas varēja rasties paviršas lietošanas rezultāta, nēsājot smagumus vai kādus asus priekšmetus. Komisijas ieskatā defekti radušies neatbilstošas lietošanas rezultātā. 
Komisija norāda, ka saskaņā ar Patērētāju tiesību aizsardzības likuma (turpmāk – PTAL) 13. panta pirmo un otro daļu pārdevējam ir pienākums nodrošināt preces atbilstību līguma noteikumiem, kā arī pārdevējs ir atbildīgs par jebkuru neatbilstību, kas pastāvējusi preces piegādes brīdī un atklājas divu gadu laikā no piegādes dienas. 
Tādējādi pārdevējam ir pienākums atbildēt par defektiem, kas ir ražošanas defekti, nevis, kas radušies neatbilstošas lietošanas rezultātā. Ievērojot, ka somai defekti radušies neatbilstošas lietošanas rezultātā, sabiedrībai nav pienākums izpildīt patērētājas prasību.
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu, 26.12 panta pirmo un otro daļu

nolemj:

noraidīt patērētājas prasību.

Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.

Šis dokuments ir parakstīts ar drošu elektronisko parakstu un satur laika zīmogu.

Komisijas priekšsēdētāja							Sandra Vētra

